銅爵研
作者：周紫芝
朝代：宋

paragraphs: 藁街夜腹空燃脂，可憐漢祚終陵夷。
老瞞自在作家主，欺它寡婦并孤兒。
洛陽宫殿皆頹圯，更作高臺半天起。
臺上吹香十里聞，臺下洗粧漳水渾。
當時歌管一消歇，回望西陵空斷魂。
百年歲月空中鳥，花不長妍人易老。
臺傾人去不復存，碧瓦澄泥爲誰好。
那知流落向寒窗，乞與詩人賦花草。